Indaaro yo'kuhindula Ibibiriya mu ndeto ye'kifuliiru ikatangira mu mwaka gwe'1981.Yugwo mukolwa, imitono yo'kugutangira ikashyoka mu'mungere RUHIGITA NDAGORA, nga mwimangizi wi'shengero lye'8ème CEPEZa ku zeene 8ème CEPAC.
.
Mu shungi zo'yo mungere zo'kulooza kwo ngiisi ndeto íri mu detwa mu milala íri uluhande lwe'sheere ye'Kongo ilonge ibibiriya mu ndeto yabo halinde abandu balonge ukukula ku byo'mutima, banashobole ukukizi kolera Rurema nga kwo bibakwiriiri. Uyo mukozi akagira indagaano na Wycliffe. Kwokwo, umugingi Roger VanOtterloo analungikwa nga muhinga wo'kutangira imikolwa yo'kuhindula ibibiriya mu Bafuliiru. Yugwo mukolwa, mu kugukola, abandu bakatee yiga ubulyo bwo'kuyandika mwe'ndeto, baabuli tangira ukuhindula ikihango kihyahya.
Mu mwaka gwe'2000, hakahuluka ibitaabo 10 000 bye'Kihango kihyahya. Ukulonga yikyo kitaabo kukatabaala Abafuliiru bweneene, halinde:
1) Indeto yitu, kwo yali kola bu hera, ikashubi sikama. Ku mugani, ikyanya umuhanuuzi Roger akagira mbu aloleekeze bwija mu bandu, anabona kwo mu bafuliiru 100, makumi galimwenda na bataanu ábatuuziri mu kaaya ke'Buviira kiri no'rundi twaya twe'butambi, ikifuliiru kiri mu detwa bweneene.
2) Mu mashengero giitu mingi, ne'ngingwe ga mu twaya twe'butambi, abasholezi baago bakola mu koleesa ikifuliiru mu kuyigiriza, kiri na'bimbi bakola mu yimba inyimbo mu kifuliiru. Ku yukwo, Igambo lya Rurema, abandu bakola mu liyuvwa ingingwe ukuhima ubwa mbere, ne'ngesho za'bandu keera zikahinduka, kiri no'bulyo bwo kuyitoneesa. Ku mugani, mwi'zibo lya mu mwaka gwe'1996-1998 mu teretware mukavyuka imbamba hakati ke'milala, haliko buno, iyo milala keera ikashubi nywana, banakola mu yuvwanwa. Kyo kitumiri twangadeta kwi'gambo lya Rurema mu ndeto ye'kifuliiru likatabaala ukuhindula abandu ku biloziri byo'mutima, na ku bye'ngesho. Rurema akizi huuzibwa!
Indaaro yo'kuhindula ibibiriya mu kifuliiru iri mu kaaya ke'Kagando/Kiliba, Teretware ye'Buviira, Poroveesi ye'Kivu kye'kisaka, mu kihugo kye'Kongo. Iyo ndeto ye'kifuliiru iri nguma mu ndeto za'Babantu, no'muharuuro gwa'Bafuliiru bangahika ingingwe ya'bandu 450 000, banatuuziri ndwaro yo'mwami wabo muguma. Ubwami bwa'Bafuliiru butabisiri handu hahamu mu teritware ye'buviira (1421km2).
Mu ndaaro yo'kuhindula Ibibiriya mu kifuliiru, imikolwa itengesirwi mwo kwokuno:
· Indeeko íiri mu rongoora
Iyo ndeeko iri mu detwa « Nddeko ye'biloziri indeto », inahiiti umwimangizi waayo, ne'kirindirizi kyage, na nakibiika, no'mwandisi, na'bahanuuzi. Kwo bali booshi, bali bimangizi ba'mashengero ágali mwa'Bafuliiru.
· Indaaro yo'kuhindula ibibiriya
Indaaro yo'kuhindula ibibiriya nayo kwakundi itengesirwi mwe'mikolwa ishatu, ngo'mukolwa gwo'kuhindula Ibibiriya, no'mukolwa gwo'kusomeesa ábakoli bwini, no'mukolwa gwo'kulumbiisa amaandiko meeru. Iyo iri no'mwimangizi waayo, anali no'buhinga mu yugwo mukolwa, nga kwo akabuyigirizibwa no'muligaano úguli mu detwa SIL-ECG.
Umukolwa gwo'kuhindula ibibiriya
Ábali mu gukola:
Umukolwa gwo'kusomeesa ábakoli bwini
Umukolwa gwo'kulumbiisa Amandiko Meeru
Amiiga go'kushaashula abasholezi ba'mashengero gakwaniini. Hali ne'bitaabo bya kwingi-kwingi ibiyandisirwi, kandi iri kuhindulwa, nge'kitaabo kya'migiriza higulu lyo'bulwazi bwe'SIDA, na higulu lyo'bwikumbe, na higulu lyo'burambe bwo'mukirisito úyitaaziri. Hali ne'bindi íbikiri mu hindulwa, nge'kitaabo íkidesiri higulu lyo'kulunga umundu ku kyanya umutima gukomeresiri, na higulu lyo'kuba mukazi, ne'kitaabo ikidesiri ubwami bwawe buyije.
Ifirime higulu lyo'burambe bwa Yesu keera ikahindulwa mu kifuliiru, abaandu banakoli gihiiti, kiri ne'nyimbo zo'bukize nguma keera zikahindulwa mu Kifuliiru, ne'gindi myazi ukulyoka mu Bibiriya igweti igabiikwa mwa'mazu mu kinabwenge, ukulengera ubuhinga bwa photostory na Audacity. Ikiso kya'bahinduzi, bali mu gendi tanga imyazi miija mu mashengero, iri banayerekeza abandu higulu lyo'kushiga mu kukoleesa Ibibiriya ye'kifuliiru, nge'kihango kihyahya kandi iri bindi bitaabo keera íbyahindulwa.
Ukuyuta kwe'Bibiriya kutadesiri kwe'mikolwa igaaba yayuta, si yo ndendeko yayo. Mukuba, ikyanya Ibibiriya igaaba keera yaluzibwa, yo igaabo kikolanwa kihamu, kinatutabaale ukugendereza ibindi, ngo'kuyandika imyazi ya kwingi-kwingi ye'Bibiriya, no'kutabaala abangere ba'mashengero bamenye ukukoleesa iyo Bibiriya, no'kuyerekeza abandu, na'bakirisito bamenye ukugikoleesa halinde igambo libahindule ku byo'mutima, banatabaalwe na mu kugenduukirwa mu bindu byabo, na mu kuyigenderera mu kati ko'bwitonde, no'kuyabuula amazu mu kusoma igambo mu Bibiriya ku njira yo'buguma úbuli mu detwa mu kifaransa « la foi vient en écoutant », no'kuyiga inyimbo ze'kifuliiru.
Ukuhindula Ibibiriya mu kifuliiru, guli mukolwa gwo Shetaani ali mu lwisa beneene, ne'ngingwe mu kuheza. Ku yukwo, indaaro ye'kifliiru nayo, ndaabwo bulyo yangayiyeka na yiryo izibo lyage, ku mugani, hali amagoorwa go'kubula ibindu byo'kugendereza mikolwa miguma, kiri na'kalaga ku bye'mbemboo ya'bakozi ndaako, qAmashengero gatashobwiri ukushiga imikolwa ngiisi kyanya, kandi iri kutanga ibindu byo'kugula byo'kukoleesa. Ku ndondeko, idaaro yo'kuhindula amandiko meeru mu kifuliiru yâli hiiti abakozi 16, kukulikirana ne'mikolwa yoshi íri mwo, ngo'mukolwa gwo'kuhindula Ibibiriya, na gwo'kusomeesa abakoli bwini, na gwo'kulumbiisa Amandiko Meeru. haliko, higulu lyo'kubula ibindu zeene bakozi bingi keera bakabwatala, hali na muguma keera akafwa. Ku zeene, hakoli sigiiri abandu 4, na mu kati kaabo hali umulaliizi muguma, na'bahinduzi babiri, no'mwimangizi muguma. Kundu kwokwo, yabo nabo, ndaabwo butabaazi baki hiiti. Iyo iri naaho njira yo Shetaani agweti agalwisa mwe'mikolwa ya Rurema.
Ukulonga ifwaranga zo'kuluza mwe'Bibiriya lyo likolaga igambo likayu bweneene mu Bafuliiru, kukulikirana na ngiisi kwe'kihugo kiri mwa'kamburugu, na'bandu ndaabwo bushobozi bahiiti. Ngiisi Mufuliiru ahuunirwi ukugira ulwage lushangi, kundu kwokwo, bingi bagweti bagaramba mu bukeni, ndaayo njira yo'kulonga mwe'fwaranga, banali mu bukeni bweneene halinde batashobwiri kiri ukusomeesa abaana.
Ku kyanya Ibibiriya igaaba keera yahuluka, igindi mikolwa íshungisirwi igaaba na'magoorwa go'kubula ibindu byo'kugigendereza, buba butabaazi ukulyoka imbuga, kandi bindu bye'mwitu.
Kundu kwokwo, umukolwa gwa Rurema gugenderiiri. Ubwemeere no'kuyitanga kwa'bakozi biri mu shambaaza bweneene na buno tulangaliiri kwo hali bo Rurema agahuma kwo gira batabaale iyo mikolwa yage.
Copyright © 2022, Vyuka, uyitoneese!
lug_Latn unk lug_Latn lug_Latn lug_Latn lug_Latn run_Latn lug_Latn lug_Latn lug_Latn kin_Latn lug_Latn kin_Latn lug_Latn nya_Latn bem_Latn run_Latn run_Latn run_Latn lug_Latn lug_Latn lug_Latn lug_Latn zho_Hant